|  |
| --- |
| PRITARTA |
| Klaipėdos miesto savivaldybės |
| tarybos 2016 m. kovo 31 d. |
| sprendimu Nr. T2-72 |

KLAIPĖDOS REGIONO PASIEKIAMUMO IR ŽINOMUMO DIDINIMO

2016–2018 METŲ PROGRAMA

## I SKYRIUS

## BENDROSIOS NUOSTATOS

1. Siekdamos plėtoti ir skatinti bendradarbiavimo ryšius su kitais regionais ir šalimis bei pritraukti didesnį turistų skaičių, užtikrinti regiono žinomumą ir pasiekiamumo didinimą, 2012 m. Klaipėdos regiono savivaldybės įsteigė asociaciją „Klaipėdos regionas“ (toliau – Asociacija). Pagrindiniai šios Asociacijos tikslai yra plėtoti ir skatinti tarptautinius Klaipėdos regiono bendradarbiavimo ryšius su kaimyninių ir kitų šalių regionais, aktyviai dalyvauti tarptautiniuose projektuose, programose ir tarpregioninio bendradarbiavimo organizacijų veiklose, sutelkti savivaldybių narių pastangas turizmo srityje, siekiant padidinti Klaipėdos regiono turistų skaičių, formuojant bendrą turistinio regiono įvaizdį ir didinant konkurencingumą šalies ir tarptautiniu mastu, kuriant Klaipėdos regiono turizmo rinkodaros strategiją, koordinuojant bendras savivaldybių veiklas.

2. Visų Asociacijos savivaldybių strateginiuose dokumentuose nurodomas siekis didinti regiono pasiekiamumą įvairiomis transporto rūšimis ir didinti jo žinomumą įgyvendinant Klaipėdos regiono turizmo rinkodaros strategiją.

3. Siekdama minėtų tikslų, Asociacija kartu su valstybės įmone Lietuvos oro uostais nuo 2014 m. pradėjo įgyvendinti projektą „Klaipėdos regiono pasiekiamumo didinimas“, kurio svarbiausias tikslas – Klaipėdos regiono pasiekiamumo ir žinomumo per regione esantį Palangos oro uostą didinimas. Rinkodaros priemonėmis skatinamas naujų skrydžių krypčių, užtikrinančių geresnį regiono pasiekiamumą, atsiradimas Palangos oro uoste, taip pat didinamas atvykstančių turistų skaičius, prioritetą skiriant krypčiai Palanga–Londonas–Palanga, tačiau neapsiribojant šia kryptimi.

4. Klaipėdos regiono pasiekiamumo ir žinomumo didinimo programos (toliau – Programa) paskirtis – iš dalies finansuoti organizacijų, didinančių Klaipėdos regiono žinomumą ir patrauklumą užsienio turizmo rinkose ir veikiančių keleivių vežimo oro transportu srityje, rinkodaros priemones. Lėšos Programai finansuoti yra numatomos kiekvienais metais savivaldybės biudžete ir skiriamos biudžetiniams metams ne trumpesniam nei trejų metų laikotarpiui.

5. Programoje gali dalyvauti oro transporto sektoriaus įmonės, aktyviai veikiančios Klaipėdos regione ir užtikrinančios susisiekimą oro transportu.

6. Klaipėdos regiono pasiekiamumo ir žinomumo didinimo programos konkursą ir vertinimo grupės darbą organizuoja Klaipėdos miesto savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyrius.

## II SKYRIUS

**TIKSLAI, PRIORITETAI IR UŽDAVINIAI**

7. Programos tikslai:

7.1. Klaipėdos regiono pasiekiamumo užtikrinimas, esamų ir naujų skrydžių skatinimas Palangos oro uoste;

7.2. rinkodaros priemonių įgyvendinimas, siekiant didinti Klaipėdos regiono žinomumą ir skatinti atvykstamąjį turizmą.

8. Programos uždaviniai:

8.1. skatinti esamų maršrutų, didinančių Klaipėdos regiono žinomumą, palaikymą ir naujų maršrutų atsiradimą;

8.2. skleisti informaciją apie Klaipėdos regioną kaip patrauklią lankytiną turistinę kryptį ir jame esančius turizmo produktus, išteklius bei galimybes.

9. Pagal Programą finansavimas gali būti skiriamas toms pareiškėjų pateiktoms paraiškoms, kurios atitinka šiuos vertinimo kriterijus:

9.1. tiesioginio skrydžio Palanga–Londonas–Palanga ir kitų tiesioginių krypčių skrydžių vykdymas;

9.2. siūlomas tiesioginio susisiekimo skrydžių skaičius per metus;

9.3. siūlomas tiesioginio susisiekimo vietų skaičius per metus;

9.4. per metus aptarnaujamų klientų skaičius.

10. Savivaldybių biudžeto lėšos skiriamos šiai Programai įgyvendinti reikalingoms išlaidų rūšims, t. y. tiesioginį susisiekimą vykdančios organizacijos elektroninėms rinkodaros priemonėms elektroniniuose naujienlaiškiuose, oro bendrovės interneto svetainėje, socialiniuose tinkluose ir kituose kanaluose.

## III SKYRIUS

**PROGRAMOS ADMINISTRAVIMAS**

11. Programos lėšos naudojamos pareiškėjų pateiktoms paraiškoms finansuoti.

12. Lėšas Programai įgyvendinti kasmet skiria asociacijos „Klaipėdos regionas“ nariai, veikiantys pagal pasirašytą jungtinės veiklos sutartį Programai įgyvendinti.

13. Programą administruoja jungtinės veiklos sutarties pagrindinis partneris – Klaipėdos miesto savivaldybės administracija.

## IV SKYRIUS

**PARAIŠKŲ TEIKIMAS IR VERTINIMAS**

14. Programų paraiškos tipinė forma, tipinė finansavimo sutartis, paraiškų vertinimo tvarka nustatoma Klaipėdos miesto savivaldybės administracijos direktoriaus įsakymu.

15. Organizacijos paraiškas pateikia Klaipėdos miesto savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyriui.

16. Programas vertina Klaipėdos miesto savivaldybės administracijos direktoriaus įsakymu sudaryta vertinimo komisija.

17. Atstovus į vertinimo komisiją deleguoja asociacija „Klaipėdos regionas“.

18. Informacija apie kvietimą teikti paraiškas, paraiškų teikimo tvarka, paraiškos forma ir atrankos kriterijai viešai skelbiami Klaipėdos miesto savivaldybės interneto svetainėje www.klaipeda.lt.

19. Vertinimo komisija, vertindama ir atrinkdama pateiktas paraiškas, siūlo konkretų finansavimo dydį, priimdama protokolinius sprendimus, atsižvelgdama į tų metų Asociacijos savivaldybių tarybų patvirtintus biudžeto asignavimus Programai finansuoti.

20. Su atrinktomis paraiškas pateikusiomis organizacijomis pasirašomos finansavimo sutartys. Finansavimo sutartį pasirašo Klaipėdos miesto savivaldybės administracijos direktorius.

21. Programos finansavimo sąmatoje numatytos lėšos pervedamos finansavimo sutartyje nustatytais terminais ir tvarka.

## V SKYRIUS

**ATSISKAITYMAS IR KONTROLĖ**

22. Atsiskaitymo už gautų lėšų panaudojimą terminai ir tvarka reglamentuojami finansavimo sutartyje.

23. Organizacija, pasirašiusi finansavimo sutartį su Klaipėdos miesto savivaldybės administracija, atsako už Programos įgyvendinimą ir tikslinį bei teisėtą lėšų panaudojimą.

24. Nepanaudotos lėšos turi būti grąžintos į finansavimo sutartyje nurodytą sąskaitą iki einamųjų metų gruodžio 20 dienos.

25. Paaiškėjus, kad lėšos buvo panaudotos ne pagal paskirtį, organizacija privalo lėšas grąžinti į finansavimo sutartyje nurodytą sąskaitą nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_